**Lp Signe Viimsalu**

|  |  |  |  |
| --- | --- | --- | --- |
| Teie |  | nr |  |
|  |  |  |  |
| Meie | 26.01.2024 | nr | 2-23-15115 |

**Ettepanek**

Harju Maakohtu menetluses on tsiviilasi nr 2-23-15115, Eesti Vabariigi (Maksu- ja Tolliameti kaudu) avaldus Egico Eesti OÜ (registrikood 12175621) pankroti väljakuulutamiseks. 07.12.2023 määrusega nimetas kohus võlgniku ajutiseks halduriks Andrias Palmitsa (Palmits). Ajutise halduri 13.01.2024 aruande kohaselt on võlgniku kohustuste suuruseks on pankrotihalduri hinnangul vähemalt 207 387,48 eurot (s.o maksuvõlg 201 132,98 eurot ning täitmisel olev nõue 6254,50 eurot). Vara, mille arvelt võlausaldajatele kohustusi täita, võlgnikul puudub ning välja on kujunenud püsiv maksejõuetus. Ajutise pankrotihalduri hinnangul on maksejõuetuse põhjuseks muu asjaolu PankrS § 22 lg 5 tähenduses.

Võlausaldaja ega võlgnik ei esitanud ajutise halduri 13.01.2024 aruandele vastuväiteid.

Kohus teatas 15.01.2024 väljaandes Ametlikud Teadaanded võimalusest maksta pankrotimenetluse kulude katteks deposiidina 3000 eurot. Võlgnik ega võlausaldajad seda võimalust ei kasutanud. Seega esineb alus menetluse lõpetamiseks raugemise tõttu pankrotiseaduse (PankrS) § 29 lg 1 alusel.

Kohus teeb kooskõlas PankrS § 30 lg 5 maksejõuetuse teenistusele ettepaneku esitada avaldus pankrotimenetluse läbiviimiseks avaliku uurimisena. Kohus palub avalduse esitada **hiljemalt 26.02.2024** e-posti aadressile hmktallinn.menetlus@kohus.ee, märkides ära ka käesoleva tsiviilasja numbri 2-23-15115.

Lugupidamisega

*/digitaalselt allkirjastatud/*

Anu Vismann

Kohtunik